[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 6.4.2011

COM(2011) 180 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Η πολιτική προσέγγιση της Ευρωπαϊκής Ένωσης στην παγκόσμια διάσκεψη ραδιοεπικοινωνιών της ITU το 2012 (WRC-12) (Κείμενο που παρουσιάζει ενδιαφέρον για τον ΕΟΧ)

ΠΙΝΑΚΑΣ ΠΕΡΙΕΧΟΜΕΝΩΝ

1. Οι ευρωπαϊκές και παγκόσμιες διαστάσεις της πολιτικής ραδιοφάσματος 3

2. Ευρωπαϊκές προετοιμασίες για την WRC-12 3

3. Προτεινόμενες κατευθύνσεις πολιτικής για την WRC-12 3

4. Ενότητα δράσης των κρατών μελών και της ΕΕ 3

5. Συμπέρασμα 3

Οι ευρωπαϊκές και παγκόσμιες διαστάσεις της πολιτικής ραδιοφάσματος

Η παρούσα ανακοίνωση αποβλέπει στην ενημέρωση του Ευρωπαϊκού Κοινοβουλίου και του Συμβουλίου σχετικά με τα θέματα της ημερήσιας διάταξης της επερχόμενης Παγκόσμιας Διάσκεψης Τηλεπικοινωνιών (WRC-12) που παρουσιάζουν ενδιαφέρον για τις πολιτικές της Ευρωπαϊκής Ένωσης. Στην ανακοίνωση προτείνεται επίσης η επιδίωξη κοινών στόχων πολιτικής.

Η ύπαρξη στρατηγικής και συνεκτικής πολιτικής ραδιοφάσματος συνιστά σημαντικό εργαλείο που στηρίζει μια σύγχρονη κοινωνία της πληροφορίας και διευκολύνει ευρύ φάσμα στόχων πολιτικής. Υπ’ αυτήν την έννοια, το ψηφιακό θεματολόγιο για την Ευρώπη[1], μια από τις εμβληματικές πρωτοβουλίες της στρατηγικής ΕΕ 2020, θεωρεί τη συντονισμένη πολιτική ραδιοφάσματος βασικό στοιχείο για την επίτευξη των στόχων μας όσον αφορά την οικονομική μεγέθυνση και την καινοτομία, αποβλέποντας στην παροχή ταχείας ευρυζωνικής πρόσβασης σε ολόκληρη την Ευρώπη.

Αναγνωρίζοντας τη σημασία του ραδιοφάσματος, το Ευρωπαϊκό Κοινοβούλιο και το Συμβούλιο θέσπισαν στην οδηγία 2002/21/EΚ, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών[2] (εφεξής οδηγία πλαίσιο) διατάξεις ώστε η Επιτροπή να προτείνει πρόγραμμα πολιτικής ραδιοφάσματος που θα πλαισιώνει την ανάπτυξη της πολιτικής ραδιοφάσματος[3] στην Ευρωπαϊκή Ένωση. Τούτο ενισχύεται από τη νέα διάταξη[4] με την οποία απαιτείται η τήρηση των κανονισμών ραδιοεπικοινωνιών της ITU (Διεθνής Ένωση Τηλεπικοινωνιών), γεγονός που σαφώς επιβάλλει στην ΕΕ να παραμένει σε στενό συντονισμό στα διεθνή φόρουμ σχετικά με το ραδιοφάσμα για την προαγωγή των συμφερόντων της.

Στην παγκόσμια διάσκεψη ραδιοεπικοινωνιών δίδεται η ευκαιρία για προσαρμογή των κανονισμών ραδιοεπικοινωνιών, με τους οποίους κωδικοποιούνται διασυνοριακές πτυχές της χρήσης του ραδιοφάσματος, καθορίζοντας ποιες χρήσεις πρέπει να προσαρμοστούν σε άλλες, σε διεθνή κλίμακα. Το σύνολο των κρατών μελών της ΕΕ είναι επίσης μέλη της ITU και έχουν ενεργό ρόλο στην προσαρμογή των κανονισμών ραδιοεπικοινωνιών. Η Ευρωπαϊκή Ένωση είναι «τομεακό μέλος», με καθεστώς παρεμφερές με αυτό των κλαδικών οργανισμών. Η επόμενη διάσκεψη θα πραγματοποιηθεί στην Γενεύη, από τις 23 Ιανουαρίου έως τις 17 Φεβρουαρίου 2012.

Κατά τις προηγούμενες WRC, η Επιτροπή υπέβαλε ανακοίνωση[5] στο Ευρωπαϊκό Κοινοβούλιο και το Συμβούλιο, όπου παρουσίαζε τα συμφέροντα πολιτικής της ΕΕ σε ορισμένα θέματα της ημερήσιας διάταξης.

Έπειτα από αρκετά χρόνια προκαταρκτικών εργασιών, η WRC-12 θα εγκρίνει τροποποιήσεις των κανονισμών ραδιοεπικοινωνιών της ITU. Εξ ανάγκης, σε κάθε WRC δεν μπορεί να αντιμετωπιστεί παρά μικρό μόνο μέρος των κανονισμών ραδιοεπικοινωνιών, καθορίζοντας τις προς συζήτηση ζώνες ραδιοφάσματος και το πεδίο εφαρμογής των πιθανών αποτελεσμάτων. Τα θέματα αυτά της ημερήσιας διάταξης καθορίζονται κατά την προηγούμενη WRC. Διάφορα θέματα της ημερήσιας διάταξης παρουσιάζουν ενδιαφέρον για το Ψηφιακό θεματολόγιο για την Ευρώπη, όπως το 1.17 σχετικά με το ψηφιακό μέρισμα, το 1.2 και το 1.19 σχετικά με ένα ρυθμιστικό σύστημα περισσότερο ανοιχτό στην καινοτομία, καθώς και το 1.5 σχετικά με την ηλεκτρονική συλλογή ειδήσεων, υπάρχουν όμως και άλλα θέματα με αντίκτυπο. Το τελικό έγγραφο θα υπογραφεί από τα κράτη μέλη της ΕΕ, η οποία θα υποβάλει επίσης κοινή δήλωση που θα συμπεριληφθεί στην τελική πράξη της WRC, όπου θα δηλώνεται ότι θα εφαρμόσουν τους αναθεωρημένους κανονισμούς ραδιοεπικοινωνιών RR της ITU που θα εγκριθούν στη διάσκεψη σύμφωνα με τις υποχρεώσεις τους βάσει της συνθήκης για την Ευρωπαϊκή Ένωση και της συνθήκης για τη λειτουργία της Ευρωπαϊκής Ένωσης.

Με αυτά τα δεδομένα, είναι απαραίτητο να γεφυρωθεί το χάσμα μεταξύ του αυξανόμενου στρατηγικού και πολιτικού χαρακτήρα της ενωσιακής πολιτικής ραδιοφάσματος και των διαπραγματεύσεων τεχνικού και ρυθμιστικού χαρακτήρα στο πλαίσιο της WRC, και τούτο πρέπει να γίνει με πλήρη κατανόηση ότι οι τεχνικού χαρακτήρα θέσεις των εταίρων μας στη διαπραγμάτευση μπορούν κάλλιστα να υπηρετούν πολιτικούς στόχους, κλαδική πολιτική ή άλλα συμφέροντα. Ένα σύστημα κανονιστικών ρυθμίσεων που είναι προσαρμοστικό και δεκτικό στην καινοτομία είναι προς το συμφέρον της Ευρωπαϊκής Ένωσης.

Ευρωπαϊκές προετοιμασίες για την WRC-12

Τα κράτη μέλη της EΕ διαπραγματεύονται στο πλαίσιο της ITU ως ανεξάρτητα μέλη του οργανισμού. Στην πράξη, επιλέγουν την επεξεργασία των τεχνικών θέσεών τους από κοινού εντός της CEPT ( Conférence Européenne des Postes et Télécommunications, Ευρωπαϊκή διάσκεψη των διοικήσεων ταχυδρομείων και τηλεπικοινωνιών[6]) , πριν από τη διαπραγμάτευση με τον υπόλοιπο κόσμο βάσει των κωδικοποιημένων ευρωπαϊκών θέσεων («Κοινές ευρωπαϊκές προτάσεις»). Ενώ η CEPT είναι αποτελεσματική στην εκπόνηση των λεπτομερών ευρωπαϊκών διαπραγματευτικών θέσεων που απαιτούνται για μια διάσκεψη τεχνικού-ρυθμιστικού χαρακτήρα, όπως η WRC, υπενθυμίζεται ότι τα κράτη μέλη δεσμεύονται από τις υποχρεώσεις τους βάσει των συνθηκών ΕΕ, καθώς και από το κοινοτικό κεκτημένο.

Η επεξεργασία των τεχνικών θέσεων στο πλαίσιο της CEPT πρέπει επομένως να συμπληρώνεται από την εξέταση των συνολικών συμφερόντων της Ένωσης στις διαπραγματεύσεις. Προς τούτο και σύμφωνα με τις διατάξεις της οδηγίας πλαίσιο, η Επιτροπή ζήτησε από την ομάδα πολιτικής ραδιοφάσματος (RSPG), συμβουλευτικό σώμα υψηλού επιπέδου αποτελούμενο από εκπροσώπους των κρατών μελών, να διατυπώσει γνώμη συμβουλεύοντας την Επιτροπή σχετικά με τα συμφέροντα ευρωπαϊκής πολιτικής που διακυβεύονται στην εν λόγω διάσκεψη. Το Κοινοβούλιο διατύπωσε τη γνώμη του στις 10 Φεβρουαρίου 2011. Εξάλλου, στις 10 Ιουνίου 2010 πραγματοποιήθηκε στις Βρυξέλλες συνάντηση εργασίας[7] που συνδιοργανώθηκε από την CEPT και την Επιτροπή, με ευρεία συμμετοχή ενδιαφερομένων.

Τα κράτη μέλη πρέπει να αναπτύξουν κοινές δράσεις και να συνεργαστούν στενά καθόλη τη διάρκεια της διαπραγματευτικής διαδικασίας ώστε να εξασφαλιστεί ότι οι αποφάσεις θα ληφθούν προς ενίσχυση των ενωσιακών πολιτικών και πρωτοβουλιών.

Για το σκοπό αυτό, η Επιτροπή θα υποστηρίξει τον συντονισμό των πολιτικών προσεγγίσεων βάσει στήριξης των ενωσιακών στόχων πολιτικής από το Κοινοβούλιο και το Συμβούλιο πριν από την WRC-12, ενώ παράλληλα θα παρακολουθεί τη συμμετοχή της Ευρώπης στη διαδικασία.

Προτεινόμενες κατευθύνσεις πολιτικής για την WRC-12

Υπάρχουν 25 μεμονωμένα θέματα της ημερήσιας διάταξης, διαφορετικής σπουδαιότητας, από τις απαιτήσεις διασυνοριακού συντονισμού για το ψηφιακό μέρισμα (1.17) και το ραδιοφάσμα για την ανάπτυξη του συστήματος Galileo (1.4 και 1.18) έως ένα έργο για επικοινωνιακά αερόστατα μεγάλου ύψους (1.20). Στη συνέχεια επιχειρείται η διάρθρωση των θεμάτων της ημερήσιας διάταξης σε θεματικές ομάδες και η σύνδεσή τους με τους σχετικούς στόχους της ενωσιακής πολιτικής, λαμβάνοντας υπόψη τις συμβουλές της RSPG.

Θέματα της ημερήσιας διάταξης και η σημασία τους για τις πολιτικές της ΕΕ

Θέμα Η.Δ. 1.17 Ψηφιακό μέρισμα / Πολιτική: Εσωτερική αγορά

Το θέμα αυτό της ημερήσιας διάταξης αφορά τον διασυνοριακό συντονισμό της χρήσης του ραδιοφάσματος στο άνω τμήμα του ψηφιακού μερίσματος (790–862 MHz). Τούτο είναι ιδιαίτερα σημαντικό σε περιπτώσεις που το ραδιοφάσμα δεν χρησιμοποιείται για επίγειες εκπομπές σε οποιαδήποτε πλευρά των συνόρων, δεδομένου ότι οι ψηφιακές εκπομπές ήδη χαίρουν προστασίας βάσει της συμφωνίας ITU Geneva-06. Στην ΕΕ, η εν λόγω ζώνη έχει εναρμονιστεί τεχνικά ώστε να είναι δυνατή η παροχή ασύρματης ευρυζωνικής σύνδεσης και θα είναι καθοριστικής σημασίας για την προσπάθεια εγκατάστασης ανάλογων υπηρεσιών κατά οικονομικά αποδοτικό τρόπο. Η εναρμόνιση αρχίζει να ισχύει από τη στιγμή που ένα κράτος μέλος αποφασίζει τη διακοπή των εκπομπών υψηλής ισχύος στην εν λόγω ζώνη. Στην πρόταση για πρόγραμμα πολιτικής ραδιοφάσματος[8] περιλαμβάνεται επιμέρους πρόταση κοινής ημερομηνίας για την ολοκλήρωση της διαδικασίας αυτής. Η αποτελεσματική χρήση μέρους του ψηφιακού μερίσματος στα ανατολικά σύνορα της ΕΕ παρεμποδίζεται από τη χρήση απαρχαιωμένου συστήματος αεροναυτιλίας στην ίδια ζώνη, από την άλλη πλευρά των συνόρων. Το εν λόγω σύστημα προσεγγίζει πλέον το τέλος της διάρκειας ζωής του και η ΕΕ θα πρέπει να αποβλέπει σε συνύπαρξη υπό δίκαιους όρους μεταξύ μελλοντικών χρήσεων εκατέρωθεν των συνόρων, οι οποίες θα εξασφαλίζουν τη δυνατότητα πλήρους χρήσης της ζώνης των 790–862 MHz για ασύρματες ευρυζωνικές επικοινωνίες σε ολόκληρη την ΕΕ.

Στόχος πολιτικής της ΕΕ

Η ΕΕ πρέπει να υποστηρίξει ρυθμιστικές διατάξεις για εξισορροπημένη συνύπαρξη μεταξύ ασύρματων ευρυζωνικών επικοινωνιών και της φθίνουσας χρήσης συστημάτων αεροναυτιλίας στα ανατολικά της σύνορα, με στόχο τη δυνατότητα χρήσης ασύρματων ευρυζωνικών επικοινωνιών για την αποτελεσματική κάλυψη ολόκληρης της ενωσιακής επικράτειας. Όλες οι υποχρεώσεις για προστασία των ψηφιακών εκπομπών βάσει της συμφωνίας GE-06 παραμένουν σε ισχύ και δεν πρέπει να προστεθούν περαιτέρω υποχρεώσεις στη διάσκεψη.

Θέματα Η.Δ. 1.4/1.18 Galileo / Πολιτική: Διευρωπαϊκά δίκτυα

Το σύστημα δορυφορικής ραδιοπλοήγησης Galileo αποτελεί ευρωπαϊκή πρωτοβουλία για ένα υπερσύγχρονο παγκόσμιο σύστημα δορυφορικής ραδιοπλοήγησης, με παροχή υψηλής ακρίβειας και εγγυημένων υπηρεσιών παγκόσμιου εντοπισμού θέσης, πλοήγησης και χρονισμού. Το σύστημα θα υποστηρίξει οι υποδομές καθοριστικής σημασίας και σημαντικές δημόσιες υπηρεσίες, όπως η έρευνα και διάσωση, καθώς επίσης και εμπορικές χρήσεις και δέκτες δορυφορικής ραδιοπλοήγησης για καταναλωτές.

Το σύστημα Galileo θα χρησιμοποιήσει ραδιοφάσμα σε διάφορες ζώνες και συνδέεται ευθέως με δύο θέματα της ημερήσιας διάταξης. Στο θέμα 1.18, σκοπός είναι η δημιουργία εναρμονισμένης παγκόσμιας κατά προτεραιότητα κατανομής ραδιοφάσματος στα 2483,5–2500 MHz προς χρήση συστημάτων δορυφορικής ραδιοπλοήγησης εκτός του υφιστάμενου περιφερειακού συνονθυλεύματος των κατά προτεραιότητα και των δευτερογενών κατανομών. Όπως προέκυψε από μελέτες, συστήματα όπως το Galileo μπορούν να μοιράζονται τη ζώνη προστατεύοντας υφιστάμενα συστήματα ραντάρ, συμπεριλαμβανομένων και των ευαίσθητων, που εμπίπτουν στη ρυθμιστική διάταξη «χωρίς βλαβερές παρεμβολές, χωρίς προστασία». Για τη ζώνη των 5000–5030 MHz που έχει ήδη κατανεμηθεί σε συστήματα δορυφορικής ραδιοπλοήγησης και που χρησιμοποιείται από την ανερχόμενη ζεύξη του Galileo, βλ. παρακάτω, θέμα ημερήσιας διάταξης 1.4.

Στόχος πολιτικής της ΕΕ

Το σύστημα Galileo συνιστά σημαντικό ευρωπαϊκό έργο και η ΕΕ οφείλει να διασφαλίσει τις απαραίτητες συχνότητες για τη λειτουργία του έναντι παρεμβολών από άλλες ραδιοϋπηρεσίες. Η ΕΕ πρέπει επίσης να υποστηρίξει τη συμπληρωματική ζώνη των 2483,5–2500 MHz για μελλοντικές βελτιωμένες υπηρεσίες

Θέματα Η.Δ. 1.4/1.7 SESAR (ερευνητικό πρόγραμμα για τη διαχείριση της εναέριας κυκλοφορίας στον ενιαίο ευρωπαϊκό ουρανό) / Πολιτική : Πολιτική μεταφορών, πολιτική διαστήματος

Η Ευρώπη διαθέτει μία από τις πυκνότερες εναέριες κυκλοφορίες στον κόσμο. Το ερευνητικό πρόγραμμα της ΕΕ για τη διαχείριση της εναέριας κυκλοφορίας στον ενιαίο ευρωπαϊκό ουρανό (SESAR) αποβλέπει στην ανάπτυξη ενός συστήματος επόμενης γενιάς για την διαχείριση της εναέριας κυκλοφορίας, που θα είναι ικανό να εγγυάται παγκοσμίως την ασφάλεια και την ομαλή ροή κατά την επόμενη τριακονταετία. Σκοπός της ΕΕ όσον αφορά το ίδιο φάσμα είναι να καταστεί δυνατή η ομαλή εισαγωγή των συστημάτων που προβλέπονται βάσει του προγράμματος. Το έργο βρίσκεται τώρα στη φάση ανάπτυξης, ενώ η εγκατάσταση αναμένεται να αρχίσει κατά την περίοδο 2014–20.

Το θέμα 1.4 της ημερήσιας διάταξης αφορά την εισαγωγή πιο σύγχρονων συστημάτων επικοινωνίας για την ασφάλεια της αεροπορίας. Στο θέμα αυτό θα εξεταστούν οι απαραίτητες ρυθμιστικές διατάξεις για αεροπορικές χρήσεις στη ζώνη των 960–1164 MHz. Αυτές προβλέπεται να στηρίξουν την εισαγωγή εφαρμογών έντασης δεδομένων στη διαχείριση της εναέριας κυκλοφορίας και οι οποίες υποστηρίζουν τη μεταβίβαση πληροφοριών ζωτικής σημασίας για την ασφάλεια. Μέσω προτύπων του ICAO πρέπει να εξασφαλιστεί η συμβατότητα μεταξύ τέτοιων συστημάτων που προτείνονται για λειτουργία στη ζώνη των 960–1164 MHz και συστημάτων τυποποιημένων από τον ICAO (Διεθνής Οργάνωση Πολιτικής Αεροπορίας). Tα συστήματα αυτά, καθώς και τα GSM και UMTS (και άλλα προβλεπόμενα ευρυζωνικά συστήματα) κάτω από τα 960 MHz έχουν ανάγκη από κατάλληλη προστασία. Ρυθμιστικά όρια για την αεροπορική χρήση πρέπει επίσης να εξασφαλίζουν την προστασία δεκτών δορυφορικής ραδιοπλοήγησης στη ζώνη των 1164–1215, που προορίζεται από το GPS, το Galileo και το ρωσικό GLONASS για εφαρμογές ασφάλειας της ζωής.

Ο τομέας της αεροπορίας αναπτύσσει ένα ασύρματο σύστημα τοπικού δικτύου στη ζώνη των 5091–5150 MHz για εφαρμογές επιφανείας σε αερολιμένες, σύστημα που τυποποιείται σε διάφορα διεθνή φόρουμ και υποστηρίζεται από το SESAR, με προθεσμία ολοκλήρωσης το 2013. Η προτεινόμενη νέα κατανομή για την αεροπορία στη ζώνη των 5000–5030 MHz θα συμπεριληφθεί στην εν λόγω δραστηριότητα.

Κατανομή για αεροπορική χρήση στη ζώνη των 5000–5010 MHz πρέπει, ωστόσο, να εξεταστεί μόνον εφόσον οι απαιτήσεις για τα συστήματα αυτά δεν μπορούν να ικανοποιηθούν στη ζώνη των 5091–5150 MHz, και υπό την προϋπόθεση ότι δεν θα υπάρχουν βλαβερές παρεμβολές με το σύστημα Galileo στη ζώνη των 5000–5030 MHz (σημειώνεται ιδιαίτερα η καθοριστικής σημασίας ανερχόμενη ζεύξη του Galileo) και την υπηρεσία ραδιοαστρονομίας στη ζώνη των 4990–5000 MHz. Για τη διασφάλιση του σήματος προς μελλοντικούς δέκτες του Galileo δεν πρέπει να προταθεί νέα κατανομή για αεροπορικές χρήσεις στη ζώνη των 5010–5030 MHz, όπου βάσει μελετών συμπεραίνεται ότι δεν είναι εφικτή η συμβατότητα.

Το θέμα 1.7 της ημερήσιας διάταξης αφορά τη σημερινή και την προγραμματισμένη χρήση δορυφορικών υπηρεσιών, ιδίως την ανάγκη μερισμού στην ζώνη των 1525–1559/1626,5–1660,5 MHz με διαφανή και δίκαιο τρόπο, ώστε να εξασφαλιστεί η μακροπρόθεσμη διάθεση για δορυφορικές αεροναυτιλιακές υπηρεσίες.

Στόχος πολιτικής της ΕΕ

Στην WRC-12 πρέπει η ΕΕ να διαφυλάξει την ικανότητα της Ευρώπης για ανάπτυξη και υλοποίηση του καλύτερου δυνατού συστήματος με αποτελεσματικό και διαφανή τρόπο. Ο ίδιος στόχος πρέπει να κατευθύνει την πολιτική της ΕΕ στο θέμα 1.7 της ημερήσιας διάταξης, όσον αφορά τη δορυφορική χρήση SESAR, ενώ πρέπει να εξασφαλίζεται ότι το δορυφορικό τους και ενός του SESAR μπορεί να ανταποκριθεί στο σκοπό του.

Θέματα Η.Δ. 1.7/1.13/1.25/7 Τηλεπικοινωνιακοί δορυφόροι / Πολιτική : Εσωτερική αγορά, πολιτική διαστήματος

Οι ευρωπαϊκές εταιρείες προηγούνται παγκοσμίως στην παροχή δορυφορικών επικοινωνιών: Ραδιοτηλεοπτικές εκπομπές, σταθερές δορυφορικές υπηρεσίες και κινητές δορυφορικές υπηρεσίες, διαδραματίζουν όλες σημαντικό ρόλο στην παροχή υπηρεσιών σε πολλά πεδία της οικονομίας και της κοινωνίας μας. Πρέπει να διατηρηθεί η διαρκής δυνατότητά τους προς τούτο, εξασφαλίζοντας παράλληλα την αποδοτική χρήση του ραδιοφάσματος.

Στόχος πολιτικής της ΕΕ

Η ΕΕ πρέπει να αντιταχθεί σε κάθε διαίρεση της ζώνης των 21,4–22 GHz και των συναφών τροχιακών χρονοθυρίδων σε εθνικές εκχωρήσεις κρατών μελών της ITU, που θα περιόριζαν τη χρηστικότητά της. Όπως δηλώθηκε παραπάνω, η ΕΕ πρέπει να υποστηρίξει θέση που να παρέχει κινητές δορυφορικές υπηρεσίες μαζί με το ραδιοφάσμα που είναι απαραίτητο για τη διανομή υπηρεσιών για διαχείριση της εναέριας κυκλοφορίας στην Ευρώπη.

Θέμα Η.Δ. 1.3 Μη επανδρωμένα εναέρια συστήματα (UAS)

Συναφείς στρατιωτικές εφαρμογές είναι ενδεχομένως περισσότερο γνωστές, πάντως αποτελεί μέλημα της ITU η χρήση UAS σε μη δεσμευμένο εναέριο χώρο, δηλαδή όπου επανδρωμένα και μη επανδρωμένα αεροσκάφη μπορούν να επιχειρούν ταυτόχρονα. Τα UAS μπορούν να παράσχουν σημαντικές λειτουργικές δυνατότητες πολιτικής/δημόσιας προστασίας: μπορούν να διαδραματίσουν ζωτικό ρόλο σε πεδία όπως η πυρόσβεση, η παρακολούθηση της γεωργίας, υπηρεσίες συνοριακής φύλαξης και ακτοφυλακής, μπορούν όμως επίσης να συνδράμουν σε προσπάθειες αρωγής σε παγκόσμια κλίμακα (εντοπισμός μεταναστευτικών ροών κατά τη διάρκεια ξηρασιών και πλημμυρών). Καθώς για τις λειτουργίες αυτές απαιτείται κοινή χρήση του εναέριου χώρου από UAS και συμβατικά αεροσκάφη, είναι σημαντικό να μπορούν να επιχειρούν με ασφάλεια και με πλήρη τήρηση των κανόνων της διαχείρισης της εναέριας κυκλοφορίας. Εκφράζονται, ωστόσο, ανησυχίες ότι ορισμένη έκταση ραδιοφάσματος που εξετάζεται για το επίγειο σκέλος των UAS θα εμπόδιζε την απανταχού εγκατάσταση μελλοντικών δεκτών του συστήματος Galileo στη ζώνη των 5010–5030 MHz, ή – σημαντικότερο – θα παρεμβαλλόταν με την καθοριστικής σημασίας ανερχόμενη ζεύξη του συστήματος Galileo στη ζώνη των 5000–5010 MHz.

Στόχος πολιτικής της ΕΕ

Η EΕ πρέπει να υποστηρίξει τον προσδιορισμό του απαιτούμενου ραδιοφάσματος για την ασφαλή λειτουργία των UAS σε μη δεσμευμένο εναέριο χώρο. Από τη σκοπιά της ΕΕ είναι επομένως προτιμότερες οι επιλογές ραδιοφάσματος για χρήση UAS εκτός της ζώνης των 5000–5030 MHz.

Θέμα Η.Δ. 1.2 Ευελιξία στο διεθνές σύστημα κανονιστικών ρυθμίσεων / Πολιτική : Εσωτερική αγορά· Θέμα Η.Δ. 1.19 Ραδιοεπικοινωνία μέσω λογισμικού και ευφυής ραδιοεξοπλισμός/ Πολιτική : Εσωτερική αγορά

Οι αποφάσεις σε μια WRC μπορεί να έχουν μακροχρόνιο αντίκτυπο. Εάν το διεθνές σύστημα κανονιστικών ρυθμίσεων καταστεί υπερβολικά άκαμπτο, μπορεί να προκύψει αρνητικό αποτέλεσμα στην ικανότητα της Ευρώπης να εισαγάγει νέες και καινοτόμες υπηρεσίες και ευέλικτα συστήματα αδειοδότησης, όπως η μεριζόμενη χρήση. Η ΕΕ βρίσκεται στην πρωτοπορία του εκσυγχρονισμού όσον αφορά τη διαχείριση του ραδιοφάσματος, είναι επομένως σημαντικό να υπάρξουν κανονισμοί της ITU που θα αποδειχθούν ανθεκτικοί στο χρόνο, περιλαμβάνοντας, όποτε αυτό είναι δυνατό, στοιχεία ευελιξίας, λ.χ. επιτρέποντας την ύπαρξη μείγματος σταθερών και κινητών δικτύων σε κυψελοειδή συστήματα.

Η ραδιοεπικοινωνία μέσω λογισμικού, που προκύπτει από την ικανότητα ενός ραδιοπομπού να μεταβάλει τα χαρακτηριστικά του σήματός του μέσω λογισμικού, πρέπει να συμμορφώνεται με τους κανόνες που ισχύουν για την υπηρεσία και τη ζώνη όπου λειτουργεί. Φαίνεται ότι αναγνωρίζεται πως δεν θα απαιτηθούν προς τούτο ρυθμιστικές διατάξεις σε παγκόσμιο επίπεδο. Τα ευφυή ραδιοσυστήματα (που αναγνωρίζουν προσωρινά ανεκμετάλλευτο, ραδιοφάσμα κατανεμημένο για άλλες χρήσεις και χρησιμοποιούν τεχνολογία ραδιοεπικοινωνίας μέσω λογισμικού για την περιστασιακή χρήση του κενού αυτού ραδιοφάσματος) συνιστούν περισσότερο περίπλοκο ζήτημα και η ενδεχόμενη χρήση τους έχει προκαλέσει ανησυχίες ως προς την αξιοπιστία τους όσον αφορά τη μη πρόκληση παρεμβολών. Είναι μεν σημαντικό να επιτρέπεται η εφαρμογή τέτοιων τεχνολογιών, πάντως η εισαγωγή ευφυών ραδιοσυστημάτων δεν πρέπει να εμποδίζει αδικαιολόγητα καμία πρωτεύουσα χρήση ραδιοφάσματος. Οι κανονισμοί ραδιοεπικοινωνιών δεν φαίνεται να αποτελούν κατάλληλο μέσο για την αντιμετώπιση αυτών των μελημάτων.

Στόχος πολιτικής της ΕΕ για αμφότερα τα θέματα

Η ΕΕ πρέπει να διατηρήσει την ικανότητά της για εκσυγχρονισμό της διαχείρισης του ευρωπαϊκού ραδιοφάσματος και πρέπει να ενθαρρύνει την ITU να εργαστεί προς την κατεύθυνση περισσότερο ευέλικτων μεθόδων. Δεν φαίνεται να απαιτείται αλλαγή στους κανονισμούς ραδιοεπικοινωνιών όσον αφορά ραδιοεπικοινωνία μέσω λογισμικού και ευφυή ραδιοσυστήματα.

Θέμα Η.Δ. 1.22 Eκπομπές από συσκευές μικρής εμβέλειας/ Πολιτική : Εσωτερική αγορά

Πολλές ζώνες για συσκευές μικρής εμβέλειας (SRD), ραδιοπομπούς που μεταδίδουν σε ακτίνα μέτρων και όχι χιλιομέτρων, είναι εναρμονισμένες στην Ευρωπαϊκή Ένωση. Υπάρχει μεγάλη ποικιλία τέτοιων συσκευών, από διατάξεις τηλεχειρισμού αυτοκινήτων έως πολύπλοκο ιατρικό εξοπλισμό. Στο σύνολό τους είναι μεγάλης σημασίας για την ενωσιακή οικονομία και κοινωνία. Οι συσκευές αυτές διαθέτουν εξ ορισμού περιορισμένο δυναμικό για διασυνοριακές παρεμβολές, ενώ οι κανονισμοί ραδιοεπικοινωνιών δεν θα ήταν το ενδεδειγμένο μέσο για κανονιστική ρύθμιση ενδεχόμενων προβλημάτων από παρεμβολές που θα μπορούσαν να προκύψουν από εισαγωγές συσκευών μη υπαγόμενων σε κανονιστική ρύθμιση.

Στόχος πολιτικής της ΕΕ

Η ΕΕ πρέπει να αντιταχθεί στην προσθήκη, στους κανονισμούς ραδιοεπικοινωνιών, περιορισμών για συσκευές μικρής εμβέλειας, δεδομένων των περιορισμένων διασυνοριακών συνεπειών και του γεγονότος ότι η ενωσιακή νομοθεσία παρέχει επαρκή ευελιξία για τον καθορισμό παραμέτρων για SRD. Η ΕΕ πρέπει να ενθαρρύνει παρόμοια χρήση ζωνών από άλλα μέλη της ITU, εκτός της ΕΕ, για την αύξηση υφιστάμενων οικονομιών κλίμακας.

Θέματα Η.Δ. σχετικά με την επιστημονική έρευνα και την καταπολέμηση της κλιματικής αλλαγής

Μια σειρά από θέματα της ημερήσιας διάταξης ενδιαφέρουν τις πολιτικές της ΕΕ για την έρευνα και την ανάγκη του κλίματος, συμπεριλαμβανομένων των θεμάτων της ημερήσιας διάταξης: 1.6 για παθητικές υπηρεσίες στη ζώνη των 275–3000 GHz· 1.11 για διαστημική έρευνα στη ζώνη των 22,55–23,15 GHz· 1.12 για υπηρεσία διαστημικής έρευνας στη ζώνη των 37 GHz· 1.16 για ανίχνευση κεραυνών· 1.24 για μετεωρολογικούς δορυφόρους και 1.15 για ωκεανογραφικά ραντάρ στα 3–50 MHz.

Το ραδιοφάσμα που εξετάζεται στο θέμα 1.6 της ημερήσιας διάταξης είναι πάνω από το χρησιμοποιούμενο για σκοπούς επικοινωνιών και γενικά θεωρείται ότι προορίζεται για επιστημονική έρευνα. Οι παθητικές υπηρεσίες, όπως στα θέματα 1.6 και 1.24 μπορούν να χρησιμοποιηθούν για σκοπούς, όπως η γεωσκόπηση, που έχει μείζονα ρόλο στις προσπάθειές μας για την καταπολέμηση της αλλαγής του κλίματος και για την ασφάλεια των πολιτών, ιδίως στο πλαίσιο του έργου GMES της ΕΕ. Συνήθως είναι πολύ ευαίσθητες σε άλλες χρήσεις και ενδέχεται να απαιτηθεί ειδική προστασία έναντι παρεμβολών από τις χρήσεις αυτές. Οι υπηρεσίες στα άλλα θέματα της ημερήσιας διάταξης, είναι μεν λιγότερο ευαίσθητες, θα απαιτηθεί πάντως η κατάλληλη προστασία από παρεμβολές άλλων χρηστών.

Η WRC-12 μπορεί επίσης να χρησιμεύσει στη διεύρυνση της αντίληψης αυτών των αναγκών μεταξύ των διαπραγματευτικών εταίρων μας, ώστε οι σχετικές υπηρεσίες, που είναι επίσης σημαντικές για την πρόγνωση του καιρού, την πρόγνωση καταστροφών και την άμβλυνση των συνεπειών τους, να τύχουν ευρύτερης κατανόησης ώστε να προκύψουν οφέλη και σε περιοχές εκτός της Ευρώπης.

Στόχος πολιτικής της ΕΕ

Η EΕ πρέπει να προωθήσει τις απαιτούμενες νέες κατανομές και να προστατεύσει τις επιστημονικές υπηρεσίες στις σχετικές ζώνες. Πρέπει ιδίως να προστατευτούν οι υπηρεσίες που συμβάλλουν στην καταπολέμηση της κλιματικής αλλαγής και στην ασφάλεια των πολιτών.

Θέμα Η.Δ. 1.5 Ραδιοφάσμα για ηλεκτρονική ειδησεογραφία

Η διάθεση ραδιοφάσματος για ειδησεογραφία, όπου και όταν απαιτείται, συνιστά αυτή καθεαυτή πολύ σημαντικό στόχο. Η απαίτηση αυτή παρουσιάζει μεγάλες διακυμάνσεις χρονικά και τοπικά, ενώ η Επιτροπή επικροτεί την άποψη που διατυπώθηκε από την RSPG ότι η έκδοση σύστασης ITU-R που θα απαριθμεί πιθανές περιοχές ραδιοφάσματος για συντονισμό θα παράσχει στους κατασκευαστές κατευθύνσεις και την απαραίτητη ευελιξία στους διαχειριστές ώστε να διαθέσουν συντόμως ραδιοφάσμα, καθώς και ότι δεν απαιτείται κατανομή μέσω της WRC.

Στόχος πολιτικής της ΕΕ

Η EΕ πρέπει να υποστηρίξει ότι δεν πρέπει να μεταβληθούν οι κανονισμοί ραδιοεπικοινωνιών αυτού του θέματος της ημερήσιας διάταξης, αλλά πρέπει να ενθαρρυνθεί η εργασία της ITU-R για τον προσδιορισμό περιοχών ραδιοφάσματος μέσω σύστασης της ITU-R, που θα οδηγήσει σε αυξημένη εκ των πραγμάτων εναρμόνιση.

Για τα ακόλουθα θέματα, τα αποτελέσματα θα έχουν περιορισμένο αντίκτυπο στους συνολικούς στόχους πολιτικής.

Θέμα Η.Δ. 1.9 Υπηρεσία κινητών επικοινωνιών για τη ναυτιλία και θέμα Η.Δ. 1.10 Συστήματα ασφάλειας πλοίων και λιμένων

Τα δύο αυτά θέματα αφορούν την αλλαγή της διευθέτησης των καναλιών για υφιστάμενες ναυτιλιακές υπηρεσίες, ώστε να καθίσταται δυνατή η εισαγωγή νέας ψηφιακής τεχνολογίας. Το γεγονός αυτό συνιστά επικαιροποίηση του παγκόσμιου ρυθμιστικού συστήματος, ώστε να αντικατοπτρίζει τις εξελίξεις που βρίσκονται ήδη υπό υλοποίηση.

Θέμα Η.Δ. 1.23 Ερασιτεχνική υπηρεσία και θέμα Η.Δ. 1.20 Σταθμοί πλατφορμών μεγάλου ύψους

Δεν αφορά ενωσιακά συμφέροντα.

Θέμα Η.Δ. 1.21 Ραντάρ στη ζώνη των 15,4–15,7 GHz

Πρόκειται για παρακείμενη ζώνη σε σημαντικές υπηρεσίες ραδιοαστρονομίας και κάθε αλλαγή χρήσης θα πρέπει να ελέγχεται προσεκτικά. Συνεχίζεται η μελέτη του θέματος, στην πορεία προς τη διάσκεψη.

Θέμα Η.Δ. 8.2 Ημερήσια διάταξη για την επόμενη διάσκεψη WRC

Σε κάθε παγκόσμια διάσκεψη ραδιοεπικοινωνιών καθορίζεται η ημερήσια διάταξη για την επόμενη διάσκεψη. Τούτο έχει μεγάλη σημασία και την πολιτική της ΕΕ, ιδιαίτερα στις ευρυζωνικές επικοινωνίες. Είναι προς το συμφέρον της ΕΕ να στηρίζει πρωτοβουλίες σε μελλοντικές διασκέψεις της WRC που αναφέρονται άμεσα σε συγκεκριμένες πολιτικές της Ευρωπαϊκής Ένωσης.

Προετοιμάζοντας την WRC-15, η Επιτροπή θα συνεργαστεί με όλους τους σχετικούς ενδιαφερόμενους στον προσδιορισμό των συγκεκριμένων αναγκών ραδιοφάσματος των πεδίων πολιτικής που θα υποστηριχθούν στη διάσκεψη.

Κατά την άποψη της Επιτροπής, το θέμα της ημερήσιας διάταξης που αφορά τις ασύρματες ευρυζωνικές επικοινωνίες δεν πρέπει να περιοριστεί σε μια συγκεκριμένη ζώνη. Η προσέγγιση της ΕΕ στην WRC-15 πρέπει να βασίζεται σε προσεκτική εκτίμηση του βαθμού στον οποίον ο κλάδος των ευρυζωνικών επικοινωνιών χρησιμοποίησε αποδοτικά το σημαντικό εύρος ραδιοφάσματος που του διατέθηκε μέσω της ενωσιακής νομοθεσίας, καθώς και της κοινωνικής ή/και οικονομικής αξίας που αντιπροσωπεύουν οι σημερινές υπηρεσίες στις ανάλογες ζώνες, δεδομένου του ραδιοφάσματος που καταλαμβάνουν. Στο πλαίσιο αυτό σημαντική θα είναι η απογραφή που προβλέπεται στο πρόγραμμα πολιτικής ραδιοφάσματος, καθώς θα διευκρινιστούν οι χρήσεις, συμπεριλαμβανομένων όσον δεν αφορούν υπηρεσίες ηλεκτρονικών επικοινωνιών.

Στόχος πολιτικής της ΕΕ

Στην επόμενη ημερήσια διάταξη της WRC-15, που θα καθοριστεί το 2012, πρέπει να αντιμετωπιστούν δυνητικές ανάγκες σε ραδιοφάσμα που προκύπτουν από σημαντικές πολιτικές της ΕΕ. Ειδικότερα, πρέπει να συμπεριληφθεί ένα θέμα που αφορά πιθανούς περιορισμούς χωρητικότητας στην παροχή ασύρματων ευρυζωνικών επικοινωνιών, σύμφωνα με τους στόχους του ψηφιακού θεματολογίου για την Ευρώπη.

Ενότητα δράσης των κρατών μελών και της ΕΕ

Το ραδιοφάσμα έχει ισχυρή διάσταση ενωσιακής πολιτικής, δεδομένου ότι επηρεάζει την εσωτερική αγορά εν γένει, καθώς και την έρευνα, τις μεταφορές, την αλλαγή του κλίματος ή τα διευρωπαϊκά δίκτυα, που συνιστούν πεδία κοινής ή μεικτής αρμοδιότητας. Σε όλα αυτά τα πεδία μπορούν, ωστόσο, να προκύψουν καταστάσεις όπου η Ένωση διαθέτει αποκλειστική αρμοδιότητα, ιδίως όταν επηρεάζονται κοινοί κανόνες, που θα μπορούσε να ισχύει εν προκειμένω εξαιτίας της δεσμευτικής ισχύος των κανονισμών ραδιοεπικοινωνιών. Στην περίπτωση της WRC-12, τούτο θα μπορούσε να ισχύσει για δύο τουλάχιστον θέματα της ημερήσιας διάταξης, το 1.17 για το ψηφιακό μέρισμα και το 1.22 για τις συσκευές μικρής εμβέλειας, καθώς υφίσταται ενωσιακή νομοθεσία για τις σχετικές ζώνες του ραδιοφάσματος και οι αλλαγές στους κανονισμούς ραδιοεπικοινωνιών θα μπορούσαν να επηρεάσουν άμεσα το πεδίο εφαρμογής τους. Πέραν αυτών και γενικότερα, επιβάλλεται συντονισμένη προσέγγιση ώστε να διασφαλιστεί η ενότητα, η συνεκτικότητα και η αποτελεσματικότητα της δράσης της Ένωσης και των κρατών μελών σε όλα τα ζητήματα και τα θέματα της ημερήσιας διάταξης που θα μπορούσαν να επηρεάσουν το χώρο της ΕΕ.

Είναι απαραίτητο, από τη σκοπιά αυτή, να εξασφαλιστεί ότι, κατά τη διάρκεια της WRC-12, τα κράτη μέλη θα προωθήσουν και θα υποστηρίξουν στόχους πολιτικής ενεργώντας, όπου αυτό είναι απαραίτητο, για λογαριασμό της ΕΕ. Προς το σκοπό αυτό, και δεδομένου του σημερινού καθεστώτος της ΕΕ στην ITU, μια λύση θα μπορούσε να είναι το εκάστοτε κράτος μέλος που κατέχει την Προεδρία του Συμβουλίου να συντονίζει τα σχετικά θέματα της ημερήσιας διάταξης της διάσκεψης, σε στενή συνεργασία με την Επιτροπή, και ο αντιπρόσωπος του να εκπροσωπεί την Ένωση, όπου αυτό είναι απαραίτητο. Τα παραπάνω με την επιφύλαξη της δυνατότητας της Επιτροπής, εφόσον κριθεί απαραίτητο και κατά περίπτωση, να υποβάλει πρόταση προς το Συμβούλιο για να καθοριστεί η θέση που θα ληφθεί για λογαριασμό της ΕΕ, σύμφωνα με το άρθρο 218 παράγραφος 9 της ΣΛΕΕ.

Σε μεταγενέστερο στάδιο θα μπορούσε επίσης να αντιμετωπιστεί η επανεξέταση του καθεστώτος και του ρόλου της Ευρωπαϊκής Ένωσης στην ITU. Τούτο θα μπορούσε να είναι θέμα για την επόμενη διάσκεψη των πληρεξουσίων της ITU, η οποία είναι προγραμματισμένη για το 2014.

Συμπέρασμα

Το Ευρωπαϊκό Κοινοβούλιο και το Συμβούλιο καλούνται να εγκρίνουν τους κοινούς στόχους πολιτικής της ΕΕ που προσδιορίζονται στην παρούσα ανακοίνωση προς επίτευξη στην Παγκόσμια Διάσκεψη Ραδιοεπικοινωνιών το 2012.

[1] COM(2010) 245 «Ένα ψηφιακό θεματολόγιο για την Ευρώπη».

[2] ΕΕ L 108 της 24.4.2002, όπως τροποποιήθηκε από την οδηγία 2009/140/EΚ, ΕΕ L337 της 18/12/2009.

[3] Ό.π., άρθρο 8α παράγραφος 3.

[4] Ό.π., άρθρο 9 παράγραφος 1.

[5] Για την τελευταία WRC βλ.: COM(2007) 371, Η παγκόσμια διάσκεψη ραδιοεπικοινωνιών 2007 της ITU (WRC-07).

[6] Η CEPT είναι ένωση 48 διοικήσεων ταχυδρομείων και τηλεπικοινωνιών, που ασχολείται ιδιαιτέρως με θέματα ραδιοφάσματος.

[7] http://ec.europa.eu/information_society/policy/ecomm/radio_spectrum/topics/ecs/mca/index_en.htm

[8] Η συνήθης νομοθετική διαδικασία βρίσκεται σε εξέλιξη.